Jehofa o tlhoma sekao se se di gaisang tsotlhe sa go nna le lefufa le le tshwanetseng. Maitlhomo a gagwe a itshekile e bile a phepa, a tlhotlhelediwa ke gore o batla go sireletsa batho ba gagwe gore ba se ka ba leswafala semoyeng le mo boitsholong. O ne a bua jaana ka batho ba gagwe ba bogologolo ba ba bidiwang Siona ka tsela ya tshwantshetso: “Ke tla fufegela Siona ka lefufa le legolo, e bile ke tla mo fufegela ka tšararego e kgolo.” (Sekarea 8:2) Fela jaaka rre yo o lorato a nna a iketleeleditse go sireletsa bana ba gagwe mo kotsing, Jehofa o iketleeleditse go sireletsa batlhanka ba gagwe mo go sepe se se ka ba tsenyang mo kotsing ka tsela ya senama le ya semoya. 18 Fa re akanya ka dikgolagano tse re di sekasekileng, re kgona go bona kafa di amanang ka gone le Bogosi jwa ga Mesia le kafa thulaganyo ya Bogosi e theilweng ka gone mo ditumalanong tsa semolao. Tsholofetso ya kwa Edene e tlama Jehofa gore a diragatse boikaelelo jwa gagwe ka lefatshe le batho a dirisa losika lwa mosadi. Losika e ne e tla nna mang, mme lo ne lo tla nna le seabe sefe? Kgolagano ya ga Aborahame ke motheo wa dilo tseno tsotlhe.